ภาวะเศรษฐกิจไทยเดือนมี.ค. 2566 ปรับตัวดีขึ้นจากปัจจัยสนับสนุนจากการท่องเที่ยว และภาคการเกษตรที่ขยายตัว โดยดัชนีความเชื่อมั่นของผู้บริโภคเพิ่มขึ้นต่อเนื่องเป็นเดือนที่ 10 และสูงสุดในรอบ 37 เดือน
นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี เปิดเผยถึงภาวะเศรษฐกิจไทยในเดือนมีนาคม 2566 โดยกระทรวงพาณิชย์ ระบุว่าดัชนีราคาผู้บริโภคของไทยเท่ากับ 107.76 เมื่อเทียบกับเดือนเดียวกันของปีก่อน ซึ่งเท่ากับ 104.79 ส่งผลให้อัตราเงินเฟ้อทั่วไปสูงขึ้นร้อยละ 2.83 ซึ่งเป็นการสูงขึ้นแบบชะลอตัวต่อเนื่องเป็นเดือนที่ 3 และต่ำสุดในรอบ 15 เดือน ซึ่งสาเหตุสำคัญมาจากการลดลงของราคาน้ำมันเชื้อเพลิง และสินค้าอาหารที่ราคาชะลอตัวเกือบทุกกลุ่มสินค้า ทั้งไข่และผลิตภัณฑ์นม ผักและผลไม้เครื่องประกอบอาหาร อาหารบริโภคในบ้านและนอกบ้าน ทำให้อยู่ในกรอบเป้าหมายเงินเฟ้อที่กระทรวงการคลัง และคณะกรรมการนโยบายการเงิน กำหนดไว้ ขณะที่ สำนักงานเศรษฐกิจการคลัง กระทรวงการคลัง เปิดเผยว่า ดัชนีความเชื่อมั่นของผู้บริโภคในเดือนมีนาคม 2566 ปรับตัวเพิ่มขึ้นมาอยู่ที่ระดับ 53.8 จากระดับ 52.6 ในเดือนก่อน ซึ่งเป็นการปรับตัวเพิ่มขึ้นต่อเนื่องเป็นเดือนที่ 10 และสูงสุดในรอบ 37 เดือน สะท้อนความเชื่อมั่นของผู้บริโภคต่อภาวะเศรษฐกิจที่ปรับตัวดีขึ้น พลเอกประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ยืนยันว่า รัฐบาลดำเนินนโยบายด้านเศรษฐกิจเพื่อผลประโยชน์ของพี่น้องคนไทยอย่างต่อเนื่อง โดยเศรษฐกิจไทยในเดือนมีนาคม 2566 ได้รับปัจจัยสนับสนุนจากการท่องเที่ยว และภาคการเกษตรที่ขยายตัวได้ดีจากมาตรการกระตุ้นการท่องเที่ยวและส่งเสริมภาคการเกษตรของรัฐ รวมถึงดัชนีความเชื่อมั่นของผู้บริโภค ยังปรับตัวเพิ่มขึ้นต่อเนื่อง สะท้อนความเชื่อมั่นของผู้บริโภคต่อภาวะเศรษฐกิจ รวมถึงความกังวลจากอัตราเงินเฟ้อมีแนวโน้มลดลงต่อเนื่อง ยืนยันว่า  รัฐบาลดำเนินนโยบายเพื่อประเทศในภาพรวม ปรับอย่างสอดคล้องเพื่อประโยชน์ที่ดีที่สุดตามสถานการณ์ จึงทำให้ตัวเลขสะท้อนศักยภาพและความเชื่อมั่น